北入穆陵關皆山石崩沙北風塵起行人良苦因作
作者：陸文圭
朝代：宋

paragraphs: 大風北來沙觸面，行人咫尺不相見。
寒日無光天地晦，一似項劉睢水戰。
四山确犖路摧車，磵壑涓流長一線。
土簷烟突兩三家，鬼貌鵠形何物變。
葛盧牛語誰能別，公冶禽言難復辨。
古磁濁酒時招飲，破甕酸虀聊自薦。
吾聞臨菑稱鉅麗，十二山河據形便。
姑尤聊攝舊提封，夷吾小白初營建。
三歸反坫侈國中，九合衣裳出幽鄄。
孟姜洵美共翱翔，稷下群遊逞雄辯。
盛衰氣脈不可測，往來今古更相禪。
干戈流徙人物換，水火崩騰陵谷轉。
會使雍門重感慨，無復蘇秦昔誇羨。
山東負海猶如此，六合茫茫難臯遍。
安得長劍倚白雲，手抉狂飈清九縣。